b'\n_START_ARTICLE_\nVlatko Kova\xc4\x8devi\xc4\x87\n_START_PARAGRAPH_\nVlatko Kova\xc4\x8devi\xc4\x87 (Dubrovnik, 26. o\xc5\xbeujka 1942.), hrvatski \xc5\xa1ahist, velemajstor i \xc5\xa1ahovski pisac.  _NEWLINE_\xc5\xa0ah upoznao tek u 15. godini. S bratom pristupio splitskom \xc5\xa0K Mornar. Za godinu je dana ve\xc4\x87 osvojio \xc5\xa1esto mjesto na juniorskom prvenstvu Jugoslavije, a sljede\xc4\x87e 1959. bio je prvi na juniorskom prvenstvu Hrvatske i tre\xc4\x87i mjesto na juniorskom prvenstvu Jugoslavije. Majstorski kandidat 1961. godine. Student prve generacije splitskoga Elektrotehni\xc4\x8dkog fakulteta iz 1960. godine. Godine 1965. odbio ponudu mjesta asistenta i izabrao \xc5\xa1ahovsku karijeru. Pre\xc5\xa1ao u zagreba\xc4\x8dki \xc5\xa0K Mladost 1970. godine._NEWLINE_Na hrvatskoj je nacionalnoj ljestvici od 1. o\xc5\xbeujka 2012. godine osamnaesti po rezultatima, s 2450 bodova._NEWLINE_Po statistikama FIDE sa slu\xc5\xbebenih internetskih stranica od 12. travnja 2012., 765. je igra\xc4\x8d na ljestvici aktivnih \xc5\xa1ahista u Europi a 976. na svijetu._NEWLINE_Naslov velemajstora nosi od 1976. godine._NEWLINE_Hrvatski je pojedina\xc4\x8dni prvak 1969. i 1971. godine. Poznat je kao jedan od \xc5\xa1ahista koji su pobijedili legendarnog Roberta Fischera. To je bilo 1970. godine, 2 godine prije nego je Fisher postao svjetski prvak, u periodu koji se smatra vrhuncem Fischerove mo\xc4\x87i. Nakon tog istog turnira u Zagrebu 1970. postao je me\xc4\x91unarodni majstor. Najbolji turnir u karijeri nije bio me\xc4\x91u onih 15 na kojima je pobijedio, nego turnir u Sarajevu 1982. gdje je u dru\xc5\xa1tvu 10 velemajstora ostvario 12 od 15 bodova, no pobijedio je Aleksandar Beljavski koji je osvojio 12,5 bodova. Najbolji rejting ostavior je 1983. godine. \xc5\xa0ahovski su krugovi smatrali Kova\xc4\x8devi\xc4\x87a amaterskim prvakom svijeta, jer svi bolje plasirani od njega bili su profesionalni \xc5\xa1ahisti, dok je Kova\xc4\x8devi\xc4\x87u stalno radno mjesto bilo \xc5\xa1portsko uredni\xc5\xa1tvo Hrvatskoga radija. _NEWLINE_Nastupio je na \xc5\xa1est \xc5\xa1ahovskih olimpijada. Za Jugoslaviju je nastupio u Lucerneu 1982., Solunu 1984. i 1988., za Jugoslaviju "B" u Novom Sadu 1990.. Za Hrvatsku je nastupio u Manili 1992. i Elisti 1998. godine. Na \xc5\xa1ahovskoj limpijadi u Novom Sadu osvojio je broncu na \xc4\x8detvrtoj plo\xc4\x8di._NEWLINE_\xc5\xa0ahovski je izvjestitelj Hrvatskog radija._NEWLINE_Igrao je za \xc5\xa0K Mravince._NEWLINE_Autor je \xc5\xa1ahovskih knjiga Topovi i pje\xc5\xa1aci (prvi i drugi dio), Topovi i lake figure (Zagreb, 2007.), Trilogija zavr\xc5\xa1nica velemajstora \xe2\x80\x9cPje\xc5\xa1aci i lake figure\xe2\x80\x9d (Pje\xc5\xa1a\xc4\x8dke i skaka\xc4\x8dke zavr\xc5\xa1nice\xe2\x80\x9d,  \xe2\x80\x9cLova\xc4\x8dke zavr\xc5\xa1nice\xe2\x80\x9d, \xe2\x80\x9cZavr\xc5\xa1nice lakih figura\xe2\x80\x9d) (Zagreb, 2002.),  Najpoznatija mu je knjiga Francuska obrana.'